My Sarie Marais is so ver van my hart.
JY LEES NOU My Sarie Marais is so ver van my hart.
En só sing ons almal saam. Maar hier by SARIE is dit nooit so ver van my hart nie. Want Sarie Marais ís die hart van als wat ons doen …
En die naam? Ja, dit kom van die liedjie "Sarie Marais" - die een wat in twee wêreldoorloë, en ook die Anglo-Boereoorlog so gewild was. Die een wat Rocco de Villiers vandag nog met soveel hart op die klavier speel, en André Schwartz met soveel pazzazz sing. Die een wat vroue van verskeie vroueverenigings van Afrika onlangs tydens 'n konferensie in Turku, Finland, gesing het en afgevaardigdes van oor die wêreld laat opspring het om mee te doen aan 'n liedjie van hoop.
Met Sarie Marais was daar meteens 'n tydskrif wat vir Afrikaanssprekende vroue 'n kykie op die wêreld was - in 'n taal van hul eie. 'n Tydskrif vir die moderne Afrikaanssprekende vrou. Teen 1976 het Sarie Marais, toe tweeweekliks, as net SARIE bekend gestaan. Dit was veel méér as net 'n tydskrif - SARIE was 'n vriendin.
Op 26 September maak SARIE KOS as aparte tydskrif haar verskyning - 148 bladsye van eerlike smake en pure inspirasie. Ons juig, ons jubel, en kan nie wag vir jóú reaksie nie. Want soos ek daar sê: "SARIE KOS is soos 'n sonsoet tamatie - dit nooi jou uit om te kom proe!"